2020. gada 30. jūnijā Noteikumi Nr. 411

Rīgā (prot. Nr. 42 4. §)

**Grozījums Ministru kabineta 2018. gada 16. janvāra noteikumos Nr. 28 "Kārtība, kādā piemērojama patentmaksa fiziskās personas saimnieciskajai darbībai noteiktā profesijā, un patentmaksas apmērs"**

Izdoti saskaņā ar likuma

"Par iedzīvotāju ienākuma nodokli"

11.10 panta septīto daļu

Izdarīt Ministru kabineta 2018. gada 16. janvāra noteikumos Nr. 28 "Kārtība, kādā piemērojama patentmaksa fiziskās personas saimnieciskajai darbībai noteiktā profesijā, un patentmaksas apmērs" (Latvijas Vēstnesis, 2018, 21. nr.; 2020, 56. nr.) grozījumu un papildināt noteikumus ar 17. un 18. punktu šādā redakcijā:

"17. Ja patentmaksa vai samazinātā patentmaksa 2020. gadā ir samaksāta par sešiem kalendāra mēnešiem, kas ietilpst laikposmā, kurā visā valsts teritorijā ir izsludināta ārkārtējā situācija, vai ir samaksāta par vienu kalendāra gadu, patentmaksas vai samazinātās patentmaksas piemērošanas termiņu var pagarināt par trim kalendāra mēnešiem sakarā ar Covid-19 izplatību.

18. Ja patentmaksas vai samazinātās patentmaksas maksātājs vēlas pagarināt patentmaksas vai samazinātās patentmaksas piemērošanas termiņu sakarā ar Covid-19 izplatību atbilstoši šo noteikumu 17. punktam, viņš iesniedz Valsts ieņēmumu dienestā iesniegumu un apliecina, ka laikposmā, kurā visā valsts teritorijā tika izsludināta ārkārtējā situācija, nav gūti ieņēmumi no saimnieciskās darbības."

Ministru prezidents A. K. Kariņš

Ekonomikas ministrs J. Vitenbergs